[{"text_idx": "#000020", "text": "Dysgu drwy gyfrwng y Gymraeg"}, {"text_idx": "#000025", "text": "Fy enw i ydy Carys Morgan. Rydw i\u2019n astudio Amaethyddiaeth lefel 3 yn y coleg ac yn gweithio fel Llysgennad Cymraeg ar safle Llysfasi. Cymraeg yw fy iaith gyntaf ac er fy mod i\u2019n dysgu\u2019n ddwyieithog ar fy nghwrs, mae gallu gwneud peth o fy ngwaith yn Gymraeg yn wych ac yn help mawr imi. Mae\u2019n gre\u0302t gallu dewis pa adnoddau neu pa ddarnau o\u2019r cwrs dwi\u2019n eu gwneud yn Gymraeg ac mae fy nhiwtoriaid wastad yn help mawr yn hynny o beth. Rwy\u2019n mwynhau dysgu yn y Gymraeg oherwydd dyna beth sy\u2019n naturiol imi \u2013 ges i fy holl addysg drwy gyfrwng y Gymraeg. Yn Llysfasi, mae yno gymuned Gymraeg glos iawn a dwi\u2019n lwcus hefyd bod rhan fwyaf o\u2019m hathrawon i\u2019n gallu siarad Cymraeg."}, {"text_idx": "#000027", "text": "Helo! Fy enw i ydi Catrin a dwi\u2019n fyfyriwr yn Chweched Ddosbarth Glannau Dyfrdwy. Dwi\u2019n astudio Busnes, Saesneg, ac Astudiaethau Ffilm. Dwi hefyd yn Llysgennad Cymraeg, sydd yn dod a\u0302 llawer o gyfleodd arbennig i mi. Ers i mi ymuno, rwyf wedi cyfarfod llawer o ddysgwyr eraill sy\u2019n gallu siarad Cymraeg, ac rydym yn cyfarfod yn aml yn gwenud gweithgareddau hwyliog. Mae hyn yn bwysig iawn i mi fel person iaith gyntaf Cymraeg ac mae\u2019r coleg yn fy helpu i\u2019n ddwyieithog. Mae\u2019r coleg hefyd yn rhoi\u2019r cyfle i mi gyflwyno fy ngwaith yn Gymraeg, ac yn cynnig gwasanaeth cyfieithu arbennig felly mae hyn yn gysur mawr. Mae llawer o gefnogaeth o fy nghwmpas gan gynnwys tiwtor personol Cymraeg ac adnoddau a chymorth cyfrwng Cymraeg. Dwi\u2019n edrych ymlaen at le eith y Gymraeg a fi yn y dyfodol!"}, {"text_idx": "#000029", "text": "Haia! Max ydw i a dwi\u2019n Llysgennad Cymraeg yn chweched Glannau Dyfrdwy. Rydw i\u2019n astudio\u2019r Gyfraith, Hanes a Gwleidyddiaeth. Mae\u2019r coleg wedi rhoi\u2019r cyfle i mi gymryd rhan mewn llawer o bethau fel sesiwn tynnu lluniau i hyrwyddo\u2019r Coleg Cymraeg Cenedlaethol a gweithio ar stondin Cymraeg yn ystod un o\u2019n nosweithiau agored. Mae\u2019n gre\u0302t cael y dewis o gyflwyno fy ngwaith yn Gymraeg a chael y cyfle i gymdeithasu drwy gyfrwng y Gymraeg. Mae bod yn ddwyieithog yn hynod o bwysig i mi gan ei fod yn agor drysau i bob mathau o wahanol gyfleoedd."}]